section_heading: 1990-e do danas
paragraph_text: U to doba, nakon četvrtog albuma, "Mother's Milk" (Majčino mlijeko) iz 1989., koji je brzo dosegnuo zlatnu nakladu, za sastav su se počele zanimati druge diskografske kuće pa su ubrzo potpisali za Warner. Jedan od najvećih hitova iz tog razdoblja, "Under The Bridge" nastao je dok se Kiedis vozio Los Angelesom i prisjećao vremena provedenog s Ione Sky, dok ga je za pjesmu "Could Have Lied" nadahnula nova ljubavna veza s irskom pjevačicom Sinead O'Connor. Upoznali su se 1989. na nekom europskom rock-festivalu, a kad ju je nedugo potom sreo u Los Angelesu, počeo se družiti s njom i njezinim sinom Jakeom. Obožavao ju je i svaki dan joj faksirao novu pjesmu, a kad mu je ona na telefonskoj sekretarici ostavila poruku da odlazi iz grada, bio je slomljen i snimio joj je pjesmu te je snimku u pet ujutro ubacio kroz otvor za poštu na njezinim vratima. Kad su se nekoliko godina poslije sreli na dodjeli nagrada MTV-a, samo su se pozdravili u prolazu.